# EELNÕU

Jaanuar, 2024

**Euro kasutusele võtmise seaduse ja sellega seonduvalt teiste seaduste muutmise seadus**

**§ 1. Euro kasutusele võtmise seaduse muutmine**

Euro kasutusele võtmise seaduses tehakse järgmised muudatused:

**1)** seaduse pealkiri muudetakse ja sõnastatakse järgmiselt:

„**Euro kasutusele võtmise ja eurodes tehtavate sularahamaksete arveldamise seadus**“;

**2)** paragrahvi 1 täiendatakse teise lausega järgmises sõnastuses:

„Käesolev seadus reguleerib ka eurodes tehtavate sularahamaksete arveldamist.“;

**3****)** seadust täiendatakse 11. peatükiga järgmises sõnastuses:

**„11. peatükk**

**EURODES TEHTAVATE SULARAHAMAKSETE ARVELDAMINE**

**§ 51. Lõpphinna ümardamine sularahamaksetes**

(1) Füüsilises müügikohas eurodes tehtavate sularahamaksete arveldamisel ümardatakse tasumisele kuuluv lõpphind viie sendiga täisarvuliselt jaguva summani:

1) ülespoole, kui enne ümardamist kauba või teenuse lõpphind lõpeb kolme, nelja, kaheksa või üheksa sendiga;

2) allapoole, kui enne ümardamist kauba või teenuse lõpphind lõpeb ühe, kahe, kuue või seitsme sendiga.

(2) Käesoleva paragrahvi lõikes 1 sätestatu kehtib ka füüsilisest müügikohast ostetud kauba tagastamisel ja osutatud teenuse eest makstud raha tagastamisel. Tagastatav summa ümardatakse sõltumata tagastatud kaupade või osutatud teenuste arvust ning ostmisel kasutatud maksevahendist.

(3) Kui käesoleva paragrahvi lõikes 1 nimetatud kohas tasutakse kaupade või teenuste eest korraga nii sularahas kui ka muu maksevahendiga, ümardatakse ainult sularahamakse summa ning seda juhul, kui see on viimane makse.

(4) Tasumisele kuuluvat lõpphinda ei ümardata, kui see on väiksem kui kolm senti.

(5) Elektroonilise maksevahendiga maksmisel tasumisele kuuluvat lõpphinda ei ümardata.

**§ 52. Lõpphinna ümardamisest teavitamine**

(1) Käesoleva seaduse § 51 lõikes 1 nimetatud kohas Eurodes tehtavate sularahamaksete arveldamisel peab tarbijale avaldama teabe kauba või teenuse lõpphinna ümardamise kohta kirjalikult selgelt loetaval ning tarbijale üheselt mõistetaval ja kergesti märgataval viisil.

(2) Käesoleva seaduse § 51 lõikes 1 nimetatud kohas peab eurodes tehtavate sularahamaksete arveldamisel tasumisele kuuluva kauba või teenuse lõpphinna ümardamine olema esitatud nii, et see oleks selgelt eristatav kauba müügihinnast ja ühikuhinnast ning teenuse lõpphinnast.

**§ 53. Lõpphinna ümardamise eest vastutavad isikud**

Käesolevas peatükis sätestatud nõudeid on kohustatud täitma ettevõtja võlaõigusseaduse ning kaupleja tarbijakaitseseaduse tähenduses.“;

**4)** seadust täiendatakse 12. peatükiga järgmises sõnastuses:

**„12. peatükk**

**RIIKLIK JÄRELEVALVE**

**§ 54. Riiklik järelevalve**

Riiklikku järelevalvet käesoleva seaduse 11. peatükis sätestatud nõuete täitmise üle teostab Tarbijakaitse ja Tehnilise Järelevalve Amet.“.

**§ 2. Alkoholi-, tubaka-, kütuse- ja elektriaktsiisi seaduse muutmine**

Alkoholi-, tubaka-, kütuse- ja elektriaktsiisi seaduse § 62 lõiget 3 täiendatakse pärast esimest lauset lausega järgmises sõnastuses:

„Sigarettide maksimaalne jaehind teatatakse 0,05 euro täpsusega.“.

**§ 3. Tarbijakaitseseaduse muutmine**

Tarbijakaitseseaduses tehakse järgmised muudatused:

**1)** paragrahvi 65 pealkirja täiendatakse pärast sõna „Võlaõigusseaduse“sõnadega „ja euro kasutusele võtmise ning eurodes tehtavate sularahamaksete arveldamise seaduse“;

**2)** paragrahvi 65 täiendatakse lõigetega 31 ja 32 järgmises sõnastuses:

„(31) Tarbijakaitse ja Tehnilise Järelevalve Ameti peadirektor või tema volitatud ametiisik võib teha ettekirjutuse ja nõuda kauplejalt, kes on rikkunud euro kasutusele võtmise ning eurodes tehtavate sularahamaksete arveldamise seaduse §-des 51 ja 52 sätestatut, rikkumise lõpetamist ja edasisest rikkumisest hoidumist.

(32) Tarbijakaitse ja Tehnilise Järelevalve Amet võib pöörduda Eesti Vabariigi nimel hagiga maakohtusse ning nõuda kauplejalt, kes on rikkunud euro kasutusele võtmise ning eurodes tehtavate sularahamaksete arveldamise seaduse §-des 51 ja 52 sätestatut, rikkumise lõpetamist ja rikkumisest hoidumist.“.

**§ 4. Seaduse jõustumine**

Käesolev seadus jõustub 2025. aasta 1. jaanuaril.

Lauri Hussar

Riigikogu esimees

Tallinn, „….“ ……………… 2024

Algatab Vabariigi Valitsus……………. 2024

(allkirjastatud digitaalselt)